作者：李曾伯
词牌/韵律：沁园春

paragraphs: 万里戌边，八载去家，始遂一归。
怅中年早历，虎头兵幕，平生屡建，豹尾神旗。
岂得闲身，毋庸多议，感荷九重渊听知。
当时事，似狂澜欲倒，孰障东之。
天教狂虏灰飞。
更莫问儿郎存血衣。
把雪裘霜帽，绝交楚徼，雨蓑风笠，投老吴矶。
径与松荒，人同鹤在，交友晓天星样稀。
从今去，共麴生相约，愿乐清时。